Diari Oficial de la Generalitat Valenciana


Sumari del DOGV 5171, del 05-01-2006 (2005/14565)

ORDE de 21 de desembre de 2005, de la Conselleria d'Agricultura, Pesca i Alimentació, per la qual es regula la indemnització compensatòria en determinades zones desfavorides de la Comunitat Valenciana en l'exercici 2006.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5171

Data del DOGV
:   05-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14816


Data del document
:   21-12-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

 Descriptors 

:   * regió desfavorida
    * suport econòmic
    * desenvolupament sostenible
    * ajuda a l'agricultura
    * FEOGA
    * protecció del medi ambient
    * explotació agrària

ORDE de 21 de desembre de 2005, de la Conselleria d'Agricultura, Pesca i Alimentació, per la qual es regula la indemnització compensatòria en determinades zones desfavorides de la Comunitat Valenciana en l'exercici 2006. [2005/14627]
  
El Reglament (CE) 1257/1999, del Consell, de 17 de maig, sobre ajudes al desenrotllament rural a càrrec del Fons Europeu d'Orientació i Garantia Agrària (FEOGA), establix que les ajudes destinades a les zones desfavorides i amb limitacions mediambientals específiques tenen com a objectiu assegurar un ús continuat de les terres agràries i fomentar sistemes agraris sostenibles respectuosos amb el medi ambient. En este marc la Comissió Europea va aprovar el Programa de Desenrotllament Rural per a les Mesures d'Acompanyament a Espanya
  
El Reial Decret 3482/2000, de 29 de desembre, regula la indemnització compensatòria als agricultors de les zones desfavorides previstes en el capítol V, del títol II, del Reglament (CE) 1257/1999, aplicant el que establix el Programa de Desenrotllament Rural en esta matèria.
  
La Decisió de la Comissió de la Unió Europea, C(2001) 4739, de 20 de desembre de 2001, va aprovar les modificacions del Programa de Desenrotllament Rural per a les Mesures d'Acompanyament i la seua aplicació s'instrumenta mitjançant el Reial Decret 708/2002, de 19 de juliol.
  
El document de programació, establix el Pla Estratègic, que d'acord amb la Llei General de Subvencions, Llei 38/2003, de 17 de novembre, descriu i quantifica els objectius, definix les mesures del programa, determina l'impacte econòmic, social i ambiental previsible i recull la planificació financera per al període de programació distribuït per mesures i exercicis pressupostaris.
  
Amb caràcter general, es perseguix l'objectiu d'adaptar les condicions de producció i les estructures de les explotacions acollides a estes mesures, amb la finalitat que complisquen amb els principis de desenrotllament sostenible dels principis productius. Concretament, amb l'aplicació de la mesura d'indemnització compensatòria es perseguix mantindre una activitat agrària en totes les regions, d'acord amb les característiques naturals de cada zona, principalment a les comarques amb dificultats especials derivades de les seues limitacions naturals.
  
El Reglament (CE) número 817/2004 pel qual s'establixen disposicions d'aplicació del Reglament (CE) número 1257/1999, en la seua secció 6, ?Sol·licituds, controls i sancions?, fixa la possibilitat de recórrer al Sistema Integrat de Gestió i Control establit pel Reglament (CE) número 1782/2003 i en els temes específics de realització dels controls, comprovacions relatives a les superfícies, base de càlcul, reduccions i reemborsament d'imports en casos de pagament indegut s'apliquen els articles corresponents del Reglament (CE) número 796/2004 pel qual s'establixen les disposicions d'aplicació del mencionat sistema de gestió i control.
  
El Reial Decret 2128/2004, de 29 d'octubre, regula el Sistema d'Informació Geogràfica de Parcel·les Agrícoles (SIGPAC) i establix que a partir de l'1 de gener de 2005 serà l'única base de referència per a la identificació de parcel·les agrícoles en el marc de la política agrària comuna i la seua utilització com a instrument de gestió i control en els règims d'ajuda relacionats amb la superfície de la política agrícola comuna.
  
El règim d'ajudes a les zones desfavorides és un dels referits com a compatibles amb el Sistema Integrat de Gestió i Control en l'article 26 del Reglament (CE) número 1782/2003, pel que fa a la base de dades informàtica, el Sistema d'Identificació de Parcel·les Agràries i els controls administratius.
  
La present orde, en compliment de la normativa comunitària i dels reials decrets anteriorment mencionats, regula les indemnitzacions compensatòries de les zones de muntanya i desfavorides per despoblament de la Comunitat Valenciana on es considera necessari prosseguir la pràctica de l'activitat agrària.
  
Per això, fent ús de les atribucions que em són conferides,
  
ORDENE
  
Article 1. Objecte i àmbit d'aplicació
  
El règim d'ajudes destinades a les zones desfavorides establit en el Reial Decret 3482/2000 serà aplicat a la Comunitat Valenciana en l'exercici 2006, d'acord amb allò que s'ha regulat en l'esmentada disposició i les modificacions específiques contingudes en el Reial Decret 708/2002, de 19 de juliol.
  
L'objecte de l'aplicació d'estes ajudes és compensar els agricultors pels desavantatges naturals de les zones desfavorides on han de desenrotllar la seua activitat agrària, contribuint amb això al manteniment d'una comunitat rural viable, a la conservació del camp i al manteniment i foment de sistemes agraris sostenibles amb especial consideració a les exigències mediambientals.
  
Les superfícies susceptibles de ser considerades indemnitzables seran les que pertanyen als termes municipals que conformen la llista de zones desfavorides de la Comunitat Valenciana, recollida en l'annex I d'esta orde, qualificades com de muntanya o desfavorides per despoblament, d'acord amb la Directiva 75/268/CEE, sense menyscabament d'allò referit en el paràgraf primer de l'apartat 13 de la present orde.
  
Article 2. Definicions
  
Per a la gestió de les ajudes, es tindran en compte les definicions contingudes en el Reial Decret 3482/2000, per a cada un dels termes següents: explotació agrària, titular d'explotació, agricultor a títol principal (ATP), explotacions agràries prioritàries, mòdul base, unitat de bestiar major (UBM).
  
En correspondència amb l'article 4 del Reial Decret 2183/2004, s'entendrà per parcel·la la superfície contínua del terreny amb una referència alfanumèrica única representada gràficament en el SIGPAC, i per recinte: una superfície contínua de terreny dins d'una parcel·la amb un ús agrícola únic dels definits en el seu annex II.
  
Article 3. Requisits dels beneficiaris
  
Podran ser beneficiaris de les indemnitzacions compensatòries els agricultors que reunisquen els requisits següents:
  
1. Ser agricultor a títol principal o titular d'una explotació agrària qualificada com a prioritària, bé a títol individual o com a soci d'una explotació agrària constituïda com a cooperativa o societat agrària de transformació. El soci de cooperativa o SAT podrà percebre la indemnització corresponent a la seua quota de participació, que si és el cas, s'acumularà a la de la seua explotació individual als efectes de càlcul d'una indemnització compensatòria única.
  
2. Que la seua explotació radique, totalment o parcialment, als municipis inclosos en la llista comunitària de zones desfavorides de la Comunitat Valenciana i que es relacionen en l'annex I de la present orde.
  
3. Residir al terme municipal on radique la seua explotació o en algun dels municipis limítrofs enclavat en zona desfavorida. Quan la superfície agrícola de l'explotació estiga situada en diversos municipis, la condició de residència s'entendrà complida quan, estant el municipi de residència inclòs en zona desfavorida, tinga en tal terme municipal o un altre confrontant, de zona desfavorida, part de la superfície agrícola de l'explotació. L'explotació es considerarà ubicada al municipi on radique la major part de la seua superfície agrícola.
  
4. Comprometre's formalment a mantindre l'activitat agrària, almenys, durant els cinc anys següents a la data en què cobre la primera indemnització, excepte causa de força major o per jubilació del titular.
  
5. Comprometre's formalment a exercir l'agricultura sostenible emprant mètodes de bones pràctiques agràries habituals, adequades a les característiques agràries de la localitat, compatibles amb el medi ambient i de manteniment del camp i el paisatge, d'acord amb l'annex I del Reial Decret 708/2002.
  
Article 4. Requisits de les explotacions
  
Les explotacions agràries per les quals se sol·licite indemnització compensatòria hauran de reunir els requisits següents:
  
a) Les explotacions ramaderes hauran de suportar una càrrega ramadera màxima d'1 UBM per hectàrea de superfície farratgera. Estes explotacions, en tot cas, hauran de tindre una càrrega ramadera mínima de 0,2 UBM per hectàrea de superfície farratgera. No computarà com a indemnitzable la totalitat de la superfície farratgera de les explotacions ramaderes, la càrrega ramadera de les quals no estiga compresa entre el límit màxim i mínim anterior.
  
b) Tindre una superfície agrícola superior a 2 hectàrees.
  
c) Complir les bones pràctiques agràries habituals establides en l'annex I del Reial Decret 708/2002.
  
Article 5. Sol·licituds
  
1. Els interessats hauran de sol·licitar la indemnització compensatòria regulada en la present orde mitjançant els formularis habilitats per la Conselleria d'Agricultura, Pesca i Alimentació, en els quals hauran de figurar:
  
- Dades personals del titular de l'explotació i, si escau, del cònjuge.
  
- Relació de les parcel·les agrícoles de l'explotació, ubicades en zona desfavorida segons allò que s'ha referit en l'article primer, indicant per a cada una d'estes les referències SIGPAC del recinte, amb la superfície de cultiu en hectàrees amb dos decimals, el sistema d'explotació secà o regadiu, l'espècie cultivada i, si escau, el concret aprofitament com a superfície farratgera.
  
Totes les parcel·les i els recintes agrícoles seran declarats i identificats d'acord amb el Sistema d'Informació Geogràfica de Parcel·les Agrícoles (SIGPAC) i hauran de tindre la deguda correspondència quant a cultiu i sistema, secà o regadiu, amb els usos SIGPAC, per a la seua elegibilitat i poder computar com a superfície indemnitzable de l'explotació.
  
En el cas de les parcel·les declarades d'aprofitament farratger pel seu ramat s'especificarà, concretament, si es tracta de: praderies per a segament o pastos permanents (amb més de 6 mesos d'utilització), pastos estacionals de 2 a 6 mesos d'utilització, guarets, restollades o erm a pastos.
  
En el cas de pastos comuns, la superfície a declarar pel ramader en cada parcel·la i recinte serà proporcional al nombre de caps propis respecte del total d'animals que els utilitzen conforme a les assignacions fetes per l'entitat titular dels pastos.
  
En l'imprés de declaració de parcel·les, cada sol·licitant haurà d'indicar en l'espai corresponent, les parcel·les i els recintes pels quals sol·licita l'ajuda.
  
2. Les sol·licituds s'emplenaran en tots els seus apartats i hauran d'anar firmades pel titular de l'explotació o persona degudament autoritzada per ell. En tot cas, quan el sol·licitant actue a través del seu representant, este haurà d'acreditar fefaentment esta condició així com expressar en la sol·licitud les seues dades personals.
  
3. Les sol·licituds es presentaran a les oficines de la Conselleria d'Agricultura, Pesca i Alimentació o en qualsevol dels altres llocs i formes a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que l'explotació o, si és el cas, la major part de la superfície de les parcel·les agrícoles declarades en la seua sol·licitud es trobe ubicada a la Comunitat Valenciana.
  
Article 6. Termini de sol·licitud i documentació
  
El termini de presentació de les sol·licituds estarà comprés entre el dia 16 de gener i el dia 15 de març de 2006.
  
La presentació fora de termini de la sol·licitud donarà lloc, conforme al que establix el punt 4 de l'article 15 del Reial Decret 708/2002, a una reducció de l'1 per cent, per cada dia hàbil, dels imports a què el productor hauria tingut dret en cas de la seua presentació en el termini previst.
  
En cas de retard superior a 25 dies naturals, la sol·licitud es considerarà com a no presentada.
  
Junt amb la sol·licitud, el titular de l'explotació haurà d'aportar la documentació següent:
  
a) DNI/NIF del titular i, si escau, del cònjuge. Aquells sol·licitants que en anys anteriors ja van presentar el seu DNI/NIF i no haguera caducat estaran exempts de la seua presentació però hauran d'indicar-ho en la sol·licitud com presentat.
  
b) Justificants de pagament a la Seguretat Social, per compte del titular, dels tres últims mesos anteriors a la presentació de la sol·licitud. Quan estos justificants no aporten informació completa sobre el règim i branca d'afiliació específics, haurà d'acreditar-se l'afiliació al Règim Especial Agrari de la Seguretat Social per compte propi o en el Règim Especial de Treballadors per compte propi o autònoms en funció de l'activitat agrària, mitjançant certificat de la Tresoreria General de la Seguretat Social o qualsevol document fefaent en què conste la permanència de l'esmentada afiliació, almenys, des de l'1 de gener de 2006.
  
c) Declaració de l'impost sobre la renda de les persones físiques (IRPF) de l'últim exercici. Per a determinar el compliment de la condició d'ATP es tindrà en compte, pel que fa a la renda total del titular, el que establix el punt 13 de l'article 2 del Reial Decret 613/2001, de 8 de juny de 2001, per a la millora i modernització de les estructures de producció de les explotacions agràries aplicat a la referida declaració del IRPF.
  
Durant el transcurs del període de vigència del Programa de Desenrotllament Rural des de l'any 2000 fins a l'any 2006 no s'acceptarà que una mateixa declaració de la renda servisca per a acreditar la condició d'ATP per a més d'una anualitat sol·licitada. Quan el peticionari tinga fiscalment declarats ingressos procedents del rendiment del treball haurà d'acreditar la procedència i la quantia d'estos i, en cas de declaració conjunta, el membre familiar a qui corresponguen.
  
d) Acreditació de la titularitat de les dades bancàries per al pagament de l'ajuda, mitjançant el document normalitzat de la Conselleria d'Agricultura, Pesca i Alimentació, de manteniment de tercers. Els sol·licitants que presentaren l'any anterior este manteniment de tercers i vullguen mantindre el mateix compte, ho faran explícit en la seua sol·licitud en l'apartat corresponent i no serà necessari la presentació d'este document.
  
e) En cas de superfícies farratgeres utilitzades en comú, el certificat d'adjudicació expedit per les autoritats locals o provincials competents, en el qual s'expresse el nombre d'hectàrees assignades amb la identificació de les parcel·les afectades i el període d'utilització assignat per a la campanya en qüestió.
  
Tot ramader adjuntarà fotocòpia del Llibre d'Explotació Ramadera actualitzat.
  
f) Quan un titular siga soci d'una explotació agrària comunitària, cooperativa o SAT, aportarà del CIF corresponent i presentarà certificat del secretari de l'entitat pel qual s'acredite la seua condició de soci i la superfície agrícola que proporcionalment a la seua quota de participació li correspon, determinant-se la relació de parcel·les assignades a efectes de declaració particular del soci. Estes parcel·les haurà d'afegir-les el titular a les altres que explote independentment.
  
El titular aportarà fotocòpia de l'acta on figure el nomenament del secretari de la cooperativa o SAT.
  
g) Quan es tracte de titular d'explotació prioritària, siga a títol personal o com a soci de SAT o cooperativa, s'aportarà la documentació acreditativa de la seua qualificació definitiva com a explotació prioritària. Els titulars d'explotació prioritària així degudament acreditada, presentaran la declaració del IRPF i hauran de justificar que continuen cotitzant en el règim de la Seguretat Social que els corresponga per a acreditar la seua condició d'agricultor professional, presentant els justificants de pagament dels tres últims mesos a la Seguretat Social segons el que establix l'article 6 punt 5 de l'Orde de 20 de desembre de 2001, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 613/2001, per a la millora i modernització de les estructures de producció de les explotacions agràries.
  
h) Quan la condició de residència en zona desfavorida no quede degudament acreditada amb la còpia del DNI en vigor es presentarà certificat d'empadronament de l'ajuntament corresponent.
  
Article 7. Superfície agrícola indemnitzable
  
El càlcul de la superfície indemnitzable es farà d'acord amb el procediment descrit en l'apartat 4 de l'annex II del Reial Decret 3482/2000. A este efecte es tindrà en compte:
  
1. Només es computaran un màxim de 5 hectàrees de regadiu per explotació.
  
2. Com a superfície farratgera es considerarà la superfície agrícola destinada a l'alimentació del ramat, en forma de pasturatge o sega; igualment, es tindrà en compte aquella superfície que el titular de l'explotació utilitze per al pasturatge del ramat, de forma individual o conjunta, per tindre dret a un aprofitament estacional. El còmput d'estes superfícies farratgeres es realitzarà aplicant els coeficients reductors continguts en el punt 2 de l'annex II del Reial Decret 3482/2000. .
  
Com a superfície indemnitzable només computaran les superfícies farratgeres quan el sol·licitant declare ramat en l'explotació i sempre que la càrrega ramadera complisca el que establix l'apartat 4.a.
  
3. Unitats equivalents de cultius (UEC): s'entén per UEC, l'hectàrea de superfície agrícola a què s'apliquen els coeficients establits en el punt 3 de l'annex II del Reial Decret 3482/2000.
  
Article 8. Mòdul base i quantia de les ajudes
  
1. La quantia de les ajudes es calcularà d'acord amb el procediment descrit en l'apartat 5 de l'annex II del Reial Decret 3482/2000, en funció que la superfície indemnitzable està ubicada en zona de muntanya o en zona desfavorida per despoblament, d'acord amb la relació de l'annex I de la present orde. Els mòduls aplicables són els següents:
  
Zona desfavorida de muntanya 75 euros/ha.
  
Zona desfavorida per despoblament 45 euros/ha.
  
2. El mòdul aplicable serà corregit en funció de dos coeficients, un dependent de la superfície indemnitzable de l'explotació i un altre de la base imposable general declarada en el IRPF pel titular de l'explotació.
  
3. La quantia de la indemnització compensatòria anual que pot percebre el titular de l'explotació no podrà ser inferior a 300 euros ni superior a 2.000 euros.
  
4. En el cas que l'import total de les sol·licituds d'ajuda superen les disponibilitats pressupostàries s'adoptaran els següents criteris de prioritat, d'acord amb l'article 2 del Reial Decret 708/2002:
  
1r Titulars d'explotació que reunisquen els requisits per a ser qualificats com a agricultors jóvens conforme a la Llei 19/1995.
  
2n Explotacions localitzades en zones desfavorides i al mateix temps ubicades en zona de la Xarxa Natura 2000.
  
3r Explotacions acollides a alguna de les mesures agroambientals previstes en el Programa de Desenrotllament Rural per a les Mesures d'Acompanyament per al període 2000-2006.
  
4t Explotacions el nivell d'aplicació de les quals de les Bones Pràctiques siga superior al previst en l'annex I del Reial Decret 708/2001.
  
D'acord amb l'article 22.1 de la Llei 38/2003, es constituïx l'òrgan col·legiat que estarà compost per tres tècnics de l'Àrea de Foment i Garantia Agrària, nomenats pel subsecretari de la Conselleria d'Agricultura, Pesca i Alimentació. Este òrgan, avaluades les sol·licituds, aplicarà els criteris de prioritat anteriors i emetrà la seua proposta, que traslladarà a l'òrgan instructor. Correspondrà a la direcció territorial de la província corresponent, com a òrgan instructor, a la vista de l'anterior proposta, formular la proposta de concessió.
  
Article 9. Incompatibilitats
  
No podran ser beneficiaris de la indemnització compensatòria els beneficiaris acollits a l'ajuda per cessament anticipat en l'activitat agrària.
  
També és incompatible l'ajuda amb la percepció pel titular d'una pensió de jubilació, subsidi de desocupació o qualsevol prestació pública anàloga.
  
Les superfícies acollides al Programa de Repoblament de Terres Agrícoles amb implantació d'espècies arbòries no computaran com a superfície indemnitzable.
  
Article 10. Règim de controls
  
La Conselleria d'Agricultura, Pesca i Alimentació realitzarà els controls, administratius i sobre el terreny, amb la finalitat de verificar el compliment de les condicions establides per a la concessió de les indemnitzacions compensatòries.
  
Els controls administratius es realitzaran sobre la totalitat de les sol·licituds presentades i consistiran a comprovar que les dades consignades en estes i la documentació presentada es corresponen amb les que estan en poder de l'administració Pública i amb el que establix la normativa d'aplicació, comunitària i estatal, vigent, especialment en el Reglament (CE) número 796/2004, de la Comissió, pel qual s'establixen les seues normes d'aplicació del Sistema Integrat de Gestió i Control. Pel que fa a la comprovació de les superfícies i la seua elegibilitat, es prendran com a base les dades del SIGPAC per a cada parcel·la i recinte disponible en la seua versió més actualitzada, segons allò referit en l'apartat 5, la versió informativa de la qual estarà a l'abast de tots els interessats en Internet, respecte a la qual tindrà lloc la realització de l'encreuament informàtic previst en el control administratiu de tots els expedients.
  
La documentació relativa a la titularitat de les parcel·les no es presentarà amb la declaració, si bé haurà d'aportar-se posteriorment en cas de detectar duplicitats en els controls administratius, o si es considera necessària en qualsevol fase de la tramitació.
  
Els controls sobre el terreny s'efectuaran sobre una mostra de, almenys, el 5% de les sol·licituds indemnitzables, d'acord amb el títol III del Reglament (CE) número 796/2004, seguint el Sistema de Control establit per la Conselleria d'Agricultura, Pesca i Alimentació en el marc del Pla de Controls previst en el Programa de Desenrotllament Rural, així com qualsevol altra actuació en este sentit que es considere oportuna, tot això segons determina en els seus articles 25 al 30 el referit reglament.
  
En les visites pròpies del control sobre el terreny es comprovarà que es complixen els compromisos adquirits pel titular i que les superfícies, les parcel·les i els recintes es corresponen amb la declaració, tant en identificació com en l'aprofitament concret quant a cultius o superfície farratgera. Igualment, en el cas de superfícies farratgeres, es comprovarà la càrrega ramadera en funció del nombre de caps que manté en la seua explotació el titular.
  
D'acord amb el que establix l'article 51.2 del Reglament (CE) número 796/2004, quan es comprove que la superfície determinada en els controls, administratiu o sobre el terreny, és superior a la declarada en la sol·licitud d'ajuda, serà la superfície declarada la que es tinga en compte per al càlcul de l'import de la indemnització.
  
Quan es comprove que la superfície declarada en una sol·licitud d'ajuda és superior a la superfície determinada, l'import de l'ajuda es calcularà a partir de la superfície efectivament determinada en el control. No obstant això, excepte casos de força major, la superfície efectivament determinada, per a cada grup de cultius, es reduirà el doble de la diferència comprovada si esta fóra superior al 3% o a dos hectàrees i no superara el 20% de la superfície determinada i, en el cas que l'esmentada diferència supere el 20% de la superfície determinada, no es concedirà cap ajuda per la superfície corresponent al grup de cultius en qüestió.
  
Si per motius atribuïbles al titular no pogueren dur-se a terme les actuacions de control sobre el terreny previstes, excepte cas de força major, l'ajuda li serà denegada, d'acord amb l'article 23.2 del Reglament número 796/2004.
  
Les notificacions posteriors a la presentació de la sol·licitud i declaració de parcel·les i superfícies de cultiu tindran per efecte l'adaptació de la sol·licitud d'ajuda a la situació real, no aplicant-se les reduccions i exclusions establides en el present apartat sempre que al sol·licitant no se li haja notificat prèviament l'existència de les esmentades irregularitats en la seua sol·licitud, fruit dels encreuaments informàtics respecte de la superfície de les parcel·les i els recintes i tampoc haja sigut informat de la intenció de l'autoritat competent d'efectuar un control sobre el terreny en la seua explotació.
  
Article 11. Casos de força major i circumstàncies excepcionals
  
D'acord amb l'article 72 del Reglament (CE) número 796/2004, de 21 d'abril i el Programa de Desenrotllament Rural, es consideren casos de força major i circumstàncies excepcionals:
  
a) Defunció de l'agricultor.
  
b) Incapacitat professional de llarga duració del beneficiari.
  
c) Expropiació d'una part important de l'explotació, si esta expropiació no era previsible el dia en què es va subscriure el compromís en la presentació de la seua sol·licitud.
  
d) Catàstrofes naturals greus que afecten considerablement la superfície agrícola de l'explotació.
  
e) La destrucció accidental dels edificis de l'explotació destinats al ramat.
  
f) Una epizoòtia que afecte tot o part del ramat del productor.
  
La notificació dels casos de força major i de les proves relatives a estos, hauran de comunicar-se per escrit en el termini de deu dies a partir del moment en què el beneficiari estiga en condicions de fer-ho.
  
Article 12. Reintegrament de les ajudes
  
En els casos de pagaments indeguts, es requerirà la devolució dels imports pagats més els interessos, en aplicació de l'article 73 del Reglament (CE) número 796/2004, de la Comissió, de 21 d'abril de 2004, pel qual s'establixen disposicions d'aplicació del sistema integrat de gestió i control.
  
Article 13. Tramitació i pagament
  
Independentment del lloc de presentació de les sol·licituds, la tramitació de cada expedient s'iniciarà a l'oficina comarcal de la Conselleria d'Agricultura, Pesca i Alimentació de la comarca que es corresponga amb la ubicació de l'explotació. En la formulació de sol·licituds, la seua tramitació i el pagament de la indemnització es tindrà en compte el que establix el Reial Decret 708/2002, en els seus articles 15, punt 2 i el 16, punt 2, respecte d'explotacions amb superfícies en zona desfavorida d'una altra comunitat autònoma, quan la major part de la superfície de l'explotació està localitzada en zona desfavorida de la Comunitat Valenciana.
  
En la instrucció dels expedients intervindran les oficines comarcals de la Conselleria d'Agricultura, Pesca i Alimentació i els servicis territorials corresponents
  
En els servicis territorials de la Conselleria d'Agricultura, Pesca i Alimentació acabarà la instrucció dels expedients una vegada que, conclosos els controls administratius i sobre el terreny, s'haja determinat per a cada un la proposta de resolució corresponent.
  
Correspondrà als directors territorials de la Conselleria d'Agricultura, Pesca i Alimentació, elevar la proposta de resolució de l'expedient al subsecretari, qui resoldrà per delegació segons el apartat 16.
  
El termini màxim per a la notificació de la resolució expressa serà de sis mesos a partir de la data de la presentació de les sol·licituds. En cas de no produir-se resolució expressa en este termini, la sol·licitud es considerarà desestimada.
  
Contra la resolució comunicada procedirà el recurs de reposició (art. 116 i 117 de la Llei 30/1992) o bé, directament, recurs contenciós administratiu (art. 10 i 46 Llei de la Jurisdicció Contenciosa Administrativa).
  
La tramitació del pagament s'ajustarà al que determina el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrària comunitària.
  
Article 14. Finançament
  
Les despeses que origine l'aplicació de la present orde seran imputades al programa 714.50, de la secció 12 i, de conformitat amb el que disposa la Llei de Pressupostos de la Generalitat Valenciana, seran de reconeixement preceptiu conforme a les regles pressupostàries de la Secció Garantia del FEOGA i, a la planificació financera del Programa de Desenrotllament Rural d'Espanya (Programa Horitzontal per a les Mesures d'Acompanyament) referit al període de programació 2000-2006, d'acord amb l'article 3 de la Decisió de la Comissió C (2001) 4739, de 20 de desembre.
  
Article 15.
  
D'acord amb l'Orde de 5 d'octubre de 2005, de la Conselleria d'Agricultura, Pesca i Alimentació, per la qual s'atribuïxen a les direccions territorials de la Conselleria, les funcions d'explotació i manteniment del Sistema d'Informació Geogràfica de Parcel·les Agrícoles (SIGPAC) es tindran en compte en la concessió de les ajudes regulades en esta orde; les modificacions del SIGPAC la sol·licitud de modificació del qual o al·legacions a este, s'hagen efectuat amb anterioritat a l'1 d'abril de 2006, a excepció que facen referència a canvis en la morfologia de la parcel·la.
  
Article 16.
  
Es faculta per al desenrotllament i aplicació del que disposa la present orde i se li delega la competència per a la resolució de les sol·licituds, al subsecretari de la Conselleria d'Agricultura, Pesca i Alimentació.
  
València, 21 de desembre de 2005
  
El conseller d'Agricultura, Pesca i Alimentació,